|  |  |
| --- | --- |
| Številka: 900-1/2013-**Statutarno pravna komisija** | **4.** |
| Datum: 14. junij 2013 |

|  |
| --- |
| **ČLANOM OBČINSKEGA SVETA****OBČINE LOŠKA DOLINA** |
|  |  |
| **ZADEVA:** | **Spremembe in dopolnitve Poslovnika občinskega sveta Občine Loška dolina – prva obravnava** |
| **NAMEN:** | Obravnava in sprejem sklepa |
| **PRAVNA PODLAGA:** | 36. člen Zakona o lokalni samoupravi ( Ur. List RS, št. 94/2007- uradno prečiščeno besedilo, 76/08, 79/09, 51/10 in 40/12-ZUJF)102. člen Statuta občine Loška dolina (Uradno glasilo Občine Loška dolina, št. 62- uradno prečiščeno besedilo)109. člen Poslovnika občinskega sveta Občine Loška dolina (Uradno glasilo Občine Loška dolina,št. 64) |
| **PREDLAGATELJ:** | Statutarno pravna komisija |
| **POROČEVALEC:** | Slavica Čuk |
| **PREDLOG SKLEPA:** | **Občinski svet Občine Loška dolina sprejme spremembe in dopolnitve Poslovnika občinskega sveta Občine Loška dolina v prvi obravnavi.** |

**I. Obrazložitev:**

**Uvod:**

Ministrstvo za notranje zadeve in javno upravo, Služba za lokalno samoupravo je v letošnjem letu opravila pregled usklajenosti splošnih aktov Občine Loška dolina in glede na svoje ugotovitve izdala tudi pisno opozorilo. V tem opozorilu so navedene neskladnosti naših splošnih aktov z Ustavo Republike Slovenije (Uradni list RS, št. 33/91, 42/97, 66/00, 24/03, 69/04, 68/06) in Zakonom o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10 in 40/12-ZUJF).

Na podlagi podanega opozorila je Statutarno pravna komisija pregledala določbe Poslovnika občinskega sveta Občine Loška dolina na katere se nanašajo podane pripombe in v skladu s temi pripombami pripravila predlog sprememb in dopolnitev Poslovnika.

**Spremembe in dopolnitve členov Poslovnika občinskega sveta:**

Črta se 14. člen Poslovnika. Člani občinskega sveta nimajo imunitete; imuniteto določa Ustava Republike Slovenije za poslance Državnega zbora Republike Slovenije.

V 26. členu Poslovnika se črta peti odstavek, ki določa, da o snemanju seje občinskega sveta odloči predsedujoči seje. Snemanje seje se uredi v 51. členu Poslovnika.

Spreminja se 51. člen Poslovnika, ki je določal, da se potek seje snema zvočno, lahko pa tudi slikovno. Seja občinskega sveta se snema zvočno in vizualno, posnetki sej so javno objavljeni na spletni strani občine in na lokalni televiziji. Zaradi tega je brezpredmetna tudi določba, da je za poslušanje zvočnega zapisa seje potrebno dovoljenje predsedujočega.

Črta se 65. člen Poslovnika, ki določa, da svet in župan lahko ustanovita skupna delovna telesa. Župan in občinski svet sta samostojna organa vsak s svojimi pristojnostmi in nalogami.

Črtana je dosedanja določba v 81. členu Poslovnika, da se prečiščena besedila aktov sprejemajo po skrajšanem postopku. Ta materija je urejena z novim 81. a členom, ker gre za različen postopek. Podobno je spremenjen tudi zadnji odstavek 91. člena, ki ureja postopek sprejema obvezne razlage.

Statutarno pravna komisija na podlagi zaprosila občinskega svetnika glede predlaganja amandmajev, predlaga tudi spremembo tretjega odstavka 76. člena Poslovnika. S tem naj bi bile odpravljene morebitne nejasnosti glede vlaganja amandmajev in njihovega posredovanja članom občinskega sveta.

**Postopek sprejema:**

Na podlagi 68. člena Poslovnika Občinskega sveta Občine Loška dolina se Poslovnik občinskega sveta občine sprejema po enakem postopku kot to velja za sprejem odloka; o predlogu sprememb in dopolnitev Poslovnika razpravlja občinski svet na dveh obravnavah.

O spremembi Poslovnika občinskega sveta odloči občinski svet z dvotretjinsko večino glasov navzočih članov (109. člen Poslovnika občinskega sveta Občine Loška dolina).

Pripravila: Predsednica Statutarno pravne komisije:

Daliborka R. Jenc Slavica Čuk l.r.

**II. Besedilo členov sprememb in dopolnitev Poslovnika občinskega sveta Občine Loška dolina**

Na podlagi 36. člena Zakona o lokalni samoupravi (Uradni list RS, št. 94/2007-UPB2, 27/2008 Odl.US: Up-2925/07-15, U-I-21/07-18, 76/2008, 100/2008 Odl.US: U-I-427/06-9, 79/2009, 14/2010 Odl.US: U-I-267/09-19, 51/2010, 84/2010 Odl.US: U-I-176/08-10, 40/2012-ZUJF ), 102. člena Statuta Občine Loška dolina (Uradno glasilo Občine Loška dolina št. 62 – uradno prečiščeno besedilo) in 109. člena Poslovnika Občinskega sveta Občine Loška dolina /Uradno glasilo Občine Loška dolina št. 64), je Občinski svet Občine Loška dolina, na \_\_\_ seji, dne \_\_\_\_ sprejel

**SPREMEMBE IN DOPOLNITVE POSLOVNIKA OBČINSKEGA SVETA OBČINE LOŠKA DOLINA**

**1. člen**

V Poslovniku občinskega sveta Občine Loška dolina (Uradno glasilo Občine Loška dolina št. 64), v nadaljevanju: Poslovnik, se črta 14. člen.

**2. člen**

V 26. členu Poslovnika se črta peti odstavek.

**3. člen**

Spremeni se 51. člen Poslovnika tako, da se glasi:

»Potek seje se snema zvočno in slikovno. Vizualno zvočni zapis seje se objavi na spletni strani občine in v javnih medijih.

Vizualno zvočni zapis seje se hrani skupaj z zapisnikom in gradivom s seje še eno leto po koncu mandata članov sveta, ki so sestavljali svet, katerega seja je bila snemana.

Predstavnikom javnega obveščanja ali občanom se lahko dovoli vizualno zvočni zapis posameznih delov seje, če to omogočajo prostorski pogoji in snemanje ne moti potek seje. Občinski svet o tem odloči na podlagi predhodnega zaprosila po sprejemu dnevnega reda seje.«

**4. člen**

Črta se 65. člen Poslovnika.

**5. člen**

Spremeni se tretji odstavek 76. člena Poslovnika tako, da se glasi:

»Predlagatelj amandmaja predloži amandma v pisni obliki z obrazložitvijo najmanj tri dni pred dnem, določenim za sejo sveta, na kateri bo obravnavan predlog odloka, h kateremu je predlagan amandma. Občinska uprava mora amandma z obrazložitvijo nemudoma posredovati vsem članom občinskega sveta. Na sami seji lahko predlaga amandma najmanj ena četrtina vseh članov sveta in predlagatelj odloka.«

**6. člen**

V prvem odstavku 81. člena se črta peta alineja.

**7. člen**

Za 81. členom se doda nov 81. a člen, ki se glasi:

»Uradna prečiščena besedila splošnih aktov na predlog občinske uprave predhodno obravnava pristojno delovno telo občinskega sveta.

Amandmaji na predlog uradnega prečiščenega besedila niso dopustni, zato se predlog bodisi sprejme ali zavrne.

Uradno prečiščeno besedilo akta se sprejema se sprejema z enako večino, kot jo zahteva sprejem splošnega akta.«

**8. člen**

V 91. členu Poslovnika se črta zadnji odstavek.

Doda se novi odstavek, ki se glasi:

»V postopku za sprejem obvezne razlage ni dopustno predlaganje amandmajev.«

**9. člen**

Te spremembe in dopolnitve začnejo veljati petnajsti dan po objavi v Uradnem glasilu Občine Loška dolina.

Številka:

Datum:

ŽUPAN

OBČINE LOŠKA DOLINA

Janez KOMIDAR